《集海棠院送梅耦长南归分得春字》
清代·吞珠

古寺白日丽，东风吹蹄轮。川红澹颜色，落砌痕犹新。

群贤会高座，送客兼送春。春既不我留，客复追红尘。

梅君都官裔，卓落洵绝伦。诗得敬亭秀，心焉愿卜邻。

今日离歌发，三叠为伤神。莺啼绿杨枝，蝶恋芳草茵。

长途远千里，橐囊仍羞贫。停鞭斜阳里，觅句应怀人。

归及宛溪绿，好寄双文鳞。

作者简介：贝子吞珠，字拙斋，晚号髯翁。饶余敏亲王阿敏泰曾孙。袭镇国公，官礼部尚书。卒赠贝子，谥恪敏。有《花屿读书堂小稿》。